CELEX: 32018R0682
Language: hu
Date: 2018-05-04 00:00:00
Title: A Bizottság (EU) 2018/682 rendelete (2018. május 4.) az 1333/2008/EK európai parlamenti és tanácsi rendelet II. mellékletének a poliglicerin-poliricinoleát (E 476) felhasználása tekintetében történő módosításáról (EGT-vonatkozású szöveg. )

7.5.2018   
            
            
               HU
            
            
               Az Európai Unió Hivatalos Lapja
            
            
               L 116/5
            
         A BIZOTTSÁG (EU) 2018/682 RENDELETE
   (2018. május 4.)
   az 1333/2008/EK európai parlamenti és tanácsi rendelet II. mellékletének a poliglicerin-poliricinoleát (E 476) felhasználása tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére,
   mivel:
   
               (1)
            
            
               Az 1333/2008/EK rendelet II. melléklete megállapítja az élelmiszerekben használható élelmiszer-adalékanyagok uniós jegyzékét és ezen anyagok felhasználási feltételeit.
            
         
               (2)
            
            
               A szóban forgó jegyzék naprakésszé tétele az 1331/2008/EK európai parlamenti és tanácsi rendelet (2) 3. cikkének (1) bekezdésében említett egységes eljárás révén, a Bizottság kezdeményezésére vagy kérelemre történhet.
            
         
               (3)
            
            
               Az 1333/2008/EK rendelet II. mellékletének megfelelően a poliglicerin-poliricinoleát (E 476) a 12.6. élelmiszer-kategóriában (Szószok, mártások) kizárólag salátaöntetek esetében (4 000 mg/kg maximális szint mellett) már szerepel engedélyezett élelmiszer-adalékanyagként.
            
         
               (4)
            
            
               Az 1333/2008/EK rendelet 32. cikke (1) bekezdésének megfelelően a poliglicerin-poliricinoleát (E 476) tekintetében az Európai Élelmiszerbiztonsági Hatóságnak új kockázatértékelést kell végeznie. A 257/2010/EU bizottsági rendeletnek (3) megfelelően az emulgeálószerek újraértékelését 2016. december 31-ig el kellett végezni.
            
         
               (5)
            
            
               2014. augusztus 4-én kérelmet nyújtottak be a poliglicerin-poliricinoleátnak (E 476) emulgeált szószokban, mártásokban emulgeálószerként való felhasználása iránt. A kérelmet a Bizottság ezután az 1331/2008/EK rendelet 4. cikkének megfelelően hozzáférhetővé tette a tagállamok számára.
            
         
               (6)
            
            
               A feldolgozott élelmiszerekben, mint amilyenek az emulgeált szószok, mártások, a zsírcsökkentést rendszerint sűrítőanyagok felhasználásával érik el. A sűrítőanyagok egy bizonyos koncentráció feletti felhasználása ugyanakkor kedvezőtlenül módosítja az élelmiszerek érzékszervi tulajdonságait. Egyes élelmiszerek, például az emulgeált szószok, mártások esetében további zsírtartalom-csökkentés érhető el olyan emulgeálószerek felhasználásával, amelyek a zsírban nagy mennyiségű víz megkötésére képesek. A kérelmező által elvégzett vizsgálatok tanúsága szerint, amelyek különböző emulgeálószerek hatásosságát hasonlították össze az emulgeált szószok, mártások zsírtartalmának további csökkentése tekintetében, mind a fizikai, mind az érzékszervi tulajdonságok terén a poliglicerin-poliricinoleát (E 476) adta a legjobb eredményeket. A poliglicerin-poliricinoleát (E 476) 4 000 mg/kg szint mellett biztosította a kívánt technológiai funkciót.
            
         
               (7)
            
            
               2016. május 27-én a Bizottság felkérte a Hatóságot, hogy a 257/2010/EU bizottsági rendelet értelmében a poliglicerin-poliricinoleát (E 476) biztonságosságának újraértékelése mellett értékelje azt is, hogy biztonságos-e az anyag felhasználásának emulgeált szószokra, mártásokra vonatkozó, javasolt kiterjesztése.
            
         
               (8)
            
            
               2017. március 24-én a Hatóság tudományos szakvéleményt fogadott el a poliglicerin-poliricinoleát (E 476) újraértékeléséről (4), és a poliglicerin-poliricinoleátra (E 476) vonatkozóan 25 mg/testtömegkilogramm/nap megengedhető napi bevitelt határozott meg. Figyelembe véve, hogy az expozíciós becslések nem haladták meg a megengedhető napi bevitelt, a Hatóság arra a következtetésre jutott, hogy a poliglicerin-poliricinoleát (E 476) mint élelmiszer-adalékanyag felhasználása a megengedett vagy jelentett felhasználás és felhasználási szintek mellett biztonsági szempontból nem lenne aggályos. A Hatóság továbbá megállapította, hogy a poliglicerin-poliricinoleát (E 476) emulgeált szószokban, mártásokban való további felhasználása 4 000 mg/kg mennyiségben nem eredményezne a megengedhető napi bevitelt meghaladó teljes expozíciót. Következésképpen a poliglicerin-poliricinoleát (E 476) felhasználásának emulgeált szószokra, mártásokra való kiterjesztése biztonsági szempontból nem aggályos.
            
         
               (9)
            
            
               A Hatóság emellett a 231/2012/EU bizottsági rendeletben (5) foglalt, a poliglicerin-poliricinoleátra (E 476) vonatkozó specifikációk tekintetében számos módosítás javasolt. Ezek nagyrészt a poliglicerin-poliricinoleát (E 476) gyártási folyamatában a glicerin felhasználására vonatkoznak, ezért hasonlók a Hatóság által a glicerin (E 422) újraértékeléséről szóló tudományos szakvéleményében (6) megfogalmazott ajánlásokhoz. Ennek következtében a poliglicerin-poliricinoleát (E 476) specifikációinak a Hatóság ajánlásaival összhangban történő módosítását külön, a glicerin (E 422) és más glicerinalapú élelmiszer-adalékanyagok specifikációival együtt kell majd kezelni.
            
         
               (10)
            
            
               Ezért helyénvaló engedélyezni a poliglicerin-poliricinoleátnak (E 476) a 12.6. élelmiszer-kategóriában (Szószok, mártások) emulgeált szószokban, mártásokban (ideértve a salátaönteteket) emulgeálószerként való felhasználását (4 000 mg/kg maximális szint mellett).
            
         
               (11)
            
            
               Az 1333/2008/EK rendelet II. mellékletét ezért ennek megfelelően módosítani kell.
            
         
               (12)
            
            
               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A RENDELETET:
   1. cikk
   Az 1333/2008/EK rendelet II. melléklete e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. május 4-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 354., 2008.12.31., 16. o.
   
   
      (2)  Az Európai Parlament és a Tanács 1331/2008/EK rendelete (2008. december 16.) az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról (HL L 354., 2008.12.31., 1. o.).
   
      (3)  A Bizottság 257/2010/EU rendelete (2010. március 25.) az élelmiszer-adalékanyagokról szóló 1333/2008/EK európai parlamenti és tanácsi rendelet szerint jóváhagyott élelmiszer-adalékanyagok újraértékelésére kidolgozott program létrehozásáról (HL L 80., 2010.3.26., 19. o.).
   
      (4)  EFSA Journal 2017;15(3):4743.
   
      (5)  A Bizottság 231/2012/EU rendelete (2012. március 9.) az 1333/2008/EK európai parlamenti és tanácsi rendelet II. és III. mellékletében felsorolt élelmiszer-adalékok specifikációinak meghatározásáról (HL L 83., 2012.3.22., 1. o.).
   
      (6)  EFSA Journal 2017;15(3):4720.
   
      MELLÉKLET
      Az 1333/2008/EK rendelet II. mellékletének E. részében a 12.6. élelmiszer-kategóriában (Szószok, mártások) a poliglicerin-poliricinoleátra (E 476) vonatkozó bejegyzés helyébe a következő szöveg lép:
      
         
                      
                  
                  
                     „E 476
                  
                  
                     Poliglicerin-poliricinoleát
                  
                  
                     4 000 
                  
                  
                      
                  
                  
                     kizárólag: emulgeált szószok”